### 19.    Beslutning om anlægsbevilling til  "Få det nu fikset"-puljen

**Åbent**

Sagsnr.: 326-2016-55618       J.nr.: 17.00.00           Dokumentnr.:
326-2017-45270

**Sagstype**

Beslutning.

**Resume og sagens baggrund**

På investeringsoversigten for anlæg i 2017 er der afsat et
rådighedsbeløb på 5,5 mio. kr. til anskaffelser og anlæg i forbindelse med
"Få det nu fikset"-puljen. Ansøgningerne til puljen er nu samlet og
kvalificeret, og der ønskes en frigivelse af beløbet hertil, således at
anskaffelser og anlæg kan sættes i gang.

**Indstillinger**

Direktøren indstiller, at der gives en anlægsbevilling på 5,5
mio. kr. til "Få det nu fikset"-puljen finansieret af det afsatte
rådighedsbeløb.

**Behandling**

Økonomiudvalget, Kommunalbestyrelsen.

**Sagsfremstilling**

I forbindelse med budgetaftalen for 2017 er der afsat et
rådighedsbeløb på 5,5 mio. kr. til "Få det nu fikset"-puljen.

Formålet med puljen er, at hver folkeskole og hvert
dagtilbudsområde inden for en ramme på 250.000 kr. kan søge om midler til
anskaffelser eller anlæg til at forbedre de kommunale ejendommes kapital via
investeringer heri. Beløbet kan anvendes frit til det, som den enkelte skole
eller det enkelte dagtilbudsområde synes trænger mest. Det kan være
anskaffelser og anlæg som for eksempel asfalt i skolegården, nye legeredskaber
eller renovering af toiletter og baderum. Anvendelsen skal godkendes i dialog
med elevråd, skolebestyrelser og forældrebestyrelser.

Den enkelte skole eller det enkelte daginstitutionsområde
kan selv supplere bevillingen med egne midler.

Der har været fastsat en ansøgningsfrist den 5. januar 2017,
og inden for denne frist har alle skoler og dagtilbudsområder søgt. Ønskerne
spænder bredt, men de kan overordnet opdeles i følgende hovedemner:

· Indendørs vedligehold, herunder for eksempel gulvarbejder,
toiletter og renovering af faglokaler

· Legepladser og legeredskaber, herunder for eksempel renoveringer
og fornyelser

· Udendørsarealer, herunder for eksempel belægningsarbejder,
beskæringer og træfældning samt overdækning af arealer

· Diverse udstyr, herunder for eksempel IT-udstyr, idrætsudstyr,
foldevægge, biblioteksbøger og reolsystemer

Mange skoler og institutioner har nået at indhente konkrete
tilbud på en del af det, der er søgt om. Andre ønsker skal der vurderes nærmere
på i forhold til indhentning af tilbud.

En oversigt over alle ansøgninger fremgår af vedhæftede **Bilag
1 - Oversigt - få det nu fikset**.

Når rådighedsrammen er frigivet vil skoler og
dagtilbudsområder selv individuelt kunne igangsætte det meste. En del af
opgaverne skal dog udbydes samlet. For eksempel kan der være mulighed for at
opnå en bedre økonomi ved at iværksætte anlæg og anskaffelser vedrørende
legepladser og legepladsudstyr samlet. Det samme gør sig gældende i forhold til
asfaltarbejder og lignende.

I de tilfælde, hvor det vurderes at være en fordel at
koordinere ansøgningerne på tværs, er det de respektive fagområder, som er
tovholder.

Det er forudsat i forbindelse med fastlæggelsen af
rådighedsrammen, at arbejderne udføres inden sommerferien. Det vurderes, at
dette i langt de fleste tilfælde vil kunne lade sig gøre.

Ved etablering af overdækninger samt opsætning af
legepladsudstyr eller lignende opgaver vil der i mange tilfælde skulle
foreligge en byggetilladelse, inden arbejderne kan igangsættes.

Herudover kan der i forhold til legepladsudstyr,
asfaltarbejder og lignende være leveringstider, der kan strække sig til
september 2017.

Det er den enkelte skole eller det enkelte dagtilbudsområde,
som står for opfølgningen, og som i slutning af 3. kvartal giver en
afrapportering, således at Økonomiafdelingen kan afslutte anlægsregnskabet for
denne pulje.

**Økonomiske konsekvenser**

Der er afsat et rådighedsbeløb på 5,5 mio. kr. i 2017 til "Få
det nu fikset"-puljen. Økonomichefen bemærker, at restrådighedsbeløbet
herefter udgør 0 kr.

**Økonomiudvalgets møde den 22.
februar 2017:**

Indstillingen anbefales, idet det bemærkes, at formålet med
puljen var, at den skulle anvendes til anskaffelser/anlæg, som ikke er forudsat
dækket af de i budgettet fastsatte udgifter til drift og vedligehold, såsom
asfalt i skolegården, nye legeredskaber og renoveringsopgaver m.v., og ikke til
mindre løsøre såsom Ipads og biblioteksbøger.

De skoler og daginstitutioner, hvor dele af ansøgningen ikke
opfylder formålet, vil blive kontaktet med henblik på en fornyet ansøgning.

Røsnæs Skole er undtaget herfra, grundet skolens særlige
situation.

**Bilag**

|  |  |
| --- | --- |
| Bilag 1 - Oversigt - Få det nu fikset | 326-2017-52656 |